Šutaj Eštok, Matúš, poslanec NR SR (2022-11-15):
Vážené panie poslankyne, vážení páni poslanci, dnešná rozprava sa vezie v duchu hesla, čo minister Mikulec pri migračnej kríze neurobil. Myslím, že máte úplnú pravdu, pretože by to bolo pokojne stačilo nie na jedno odvolávanie, ale tento môj príspevok v rozprave sa bude niesť v duchu hesla, opakovanie je matka múdrosti. A verte mi, že to, čo minister Mikulec už zatiaľ urobil vo svojej kariére ministerskej, by pokojne stačilo na jeho päť ďalších odvolávaní. A pôjdem chronologicky. Spomeňme si na to, čo sme tu mali na jar, keď minister Mikulec na priamo bez riadnej súťaže pridelil zákazku na poskytovanie stravy pre utečencov firme Globalgastro plus za 1,7 mil. eur. Bratislavská firma, ktorá v čase, kedy bola podpísaná zmluva, mala dokonca stratu a mala dlh voči svojim veriteľom, išla na ukrajinskú hranicu vyprážať rezne za nekresťanské ceny. Dodnes netušíme, podľa čoho si minister Mikulec vybral práve túto stravovaciu bratislavskú firmičku, ktorá iste zhodou okolností má aj bufet na ministerstve práce, sociálnych vecí a varí tam pre ministerských zamestnancov. Už vtedy sme podozrievali ministra Mikulca, že ide o netransparentný výber firmy. A naše podozrenia boli potvrdené, keď došlo k porušeniu zákona o verejnom obstarávaní, a potvrdilo to aj ÚVO, ktoré konštatovalo, že podľa úradu neexistoval žiaden dôvod na to, aby ministerstvo obišlo zákon, a narýchlo zadalo tučnú zákazku malej stravovacej firmičke z Bratislavy, aby išla, ešte raz, smažiť rezne na ukrajinskú hranicu. Ale Roman Mikulec sa predsa nenechá rozhádzať nejakými zákonmi, nebodaj rozhodnutiami Úradu pre verejné obstarávanie. Totiž čím menej škrupúľ, tým lepší biznis. A tak s tou istou firmou Globalgastro plus uzatvorilo ministerstvo vnútra 13. októbra ďalšiu zmluvu, tentokrát v hodnote 2,3 mil. eur. Ale nielen stravovanie bolo zabezpečené v rozpore so zákonom. Určite si všetci pamätáte na parádnu svadobnú agentúru Dustream. Tú ministrovi odporučil priamo osobný priateľ premiéra Hegera podnikateľ Július Slovák. Tento podnikateľ zabezpečoval volebnú kampaň OĽANO a aj osobnú kampaň Eduardovi Hegerovi. A keďže so svojimi odporúčaniami uspel, pohotovo sa stal subdodávateľom víťaznej firme, svadobnej agentúre Dustream. Vtedy Mikulec, minister vnútra, verejne klamal, že firmu vybral bez riadneho verejného obstarávania, pretože mu to odporučili skalti... skauti, maltézski rytieri, možno aj Majka z Gurunu, prípadne mimozemšťan Alf. A napokon sa priznal, že klamal a že hodnota subdodávky bude presne ním uhradená, keďže z nej profitoval priateľ pána Hegera, podnikateľ Slovák, a že minister vnútra zaplatí všetko, čo išlo Slovákovi, z vlastného vrecka. Ja som sa aj dnes chcel opýtať tohto najneschopnejšieho ministra vnútra v histórii Slovenskej republiky, koľko už uhradil peňazí pánovi Slovákovi. Bohužiaľ, odletel do Rumunska. Ja by som si želal, aby tam ostal, aby sa na Slovensko nevrátil. Myslím, že by to bola veľká výhra pre Slovensko. A tento príbeh spomínam preto, lebo aj on sa udial v rozpore so zákonom o verejnom obstarávaní. A opäť Úrad pre verejné obstarávanie konštatoval, že ministerstvo vnútra porušilo zákon pri tejto zákazke a prihralo 2,5 mil. eur do vrecka súkromnej firmy odporúčanej Hegerovým osobným priateľom. Iba si prestavte, že by takéto niečo sa stalo za minulej vlády. Že by zákazku za 2,5 mil. na priamo odporučil niekto, kto je priateľom či už bývalej ministerky Sakovej, bývalého ministra Kaliňáka alebo nebodaj premiérov Fica či Pellegriniho. Už by sa tu médiá išli roztrhať. A dnes minister Mikulec si povie, že je to všetko v poriadku, napriek tomu, že ÚVO konštatovalo opak. A len v týchto dvoch kauzách ministerstvo vnútra protizákonne zo štátnej kasy do súkromných vreciek odlifrovalo 4,2 mil. eur. Tak sa chcem opýtať, neviem koľko kolegov z OĽANO tu je, že či to je to vaše nekradnutie, či to je to vaše nekrytie korupcie, vážení kolegovia z hnutia OĽANO alebo z tejto schránkovej firmy. Chcem sa opýtať, kde je teraz pán Matovič, kde je pán Heger. Prečo nevykrikuje, že padni, komu padni, a že zlodeji patria do basy? Ak by to tak bolo, tak veľká časť z vás už v tej base sedí. Ak by Igor Matovič splnil svoj hlavný predvolebný sľub o zavedení hmotnej zodpovednosti politikov, päť ďalších generácií ministra Mikulca by muselo splácať dlhy po jeho neschopnom dedičovi Mikulcovi. A poďme ďalej, vážené panie poslankyne, vážení páni poslanci, Roman Mikulec si svojimi kauzami už zarobil aspoň na desať odvolávaní. Po každom z nich zrejme v poslednom čase prežíva najmä vďaka hlasom tej tvrdej opozície, kolegom z SaS, a zázračným prútikom, pre médiá ako keby po neúspešnom odvolávaní tieto kauzy neexistovali, zmažú sa z povrchu zemského a Mikulec začína odznova s čistým štítom – rytier, bojovník. To je tá jeho, jeho unikátna schopnosť, pána Mikulca a celého OĽANO a, žiaľ, aj mnohých médií. Veď neodvolali ho, takže kauza neexistuje. Vybavené, dovidenia. Ak by som tu mal správny súhrn toho, prečo tento človek nie že má byť odvolaný, ale prečo sa nikdy nemal stať ministrom vnútra, potreboval by som niekoľkohodinové vystúpenie, ale to si tu nemôžem dovoliť. Nie som ani Igor Matovič, ani minister Mikulec a môj čas je krátky, preto zdôrazním aspoň to najhoršie z tragickej kariéry tohto neschopného ministra. Igor Matovič sa pred poslednými voľbami, podaril sa mu husársky kúsok. Za tri mesiace oklamal komplet celé Slovensko a veľkú časť svojich voličov a vďaka týmto lžiam sa chopil moci. Bolo to pred dva a trištvrte rokom. Ibaže vedel to už samotný Abraham Lincoln a ten povedal: „Môžete chvíľku klamať veľa ľudí alebo môžete dlho klamať malú skupinu občanov, ale nemôžete klamať veľa ľudí dlhý čas.“ Pravda vás totižto dobehne. A tak postupne dobieha pravda Igora Matoviča a všetkých jeho nominantov. Ústredný slogan Igora Matoviča a celej jeho schránkovej firmy OĽANO pred voľbami bol jasný – spravodlivosť pre všetkých rovnako. Už vtedy sme však viacerí tušili, že toto ľúbivé gesto má aj svoj skrytý podtitul a ten znie: „Zatvoríme všetkých svojich politických oponentov, nech to stojí, čo to stojí, aj bez toho, aby sme sa tu kafrali s nejakými zásadami právneho štátu, tie nepotrebujeme, vyhrajte voľby, môžete všetko!“ Týmto heslom sa inšpirovali kolegovia z OĽANO. A veľmi rýchlo po voľbách začal Igor Matovič strácať všetky zábrany. Verejne nám do... od tohto pultu odkazoval, aby sme všetci v opozícii šúchali nohami a čakali, kým pre nás nepríde NAKA. Toto odkázal z tohto pultíka vtedajší premiér Igor Matovič. Pamätáte si, ako Veronika Remišová strihala svoje povestné pexeso s nepohodlnými ľuďmi a škrtala tam jednu tvár za druhou. A pamätáte si aj na vyjadrenia Richarda Sulíka, ktorý trval na svojom predvolebnom sľube, že policajný prezident sa musí voliť politicky, a tak sa aj stalo. Máme tu zvoleného najneschopnejšieho policajného prezidenta, akého táto krajina mala. Človeka, ktorý sa hanbí obliecť si policajnú uniformu. Jediné, na čom mu záleží, je poriadna limuzína, retiazka na krku a výlety s kolegyňami. Gratulujem! Ale najväčšia práca, samozrejme, ostala na tých najvernejších nohsledoch Igora Matoviča, a to na ministrovi vnútra, ktorý dnes tu nie je, a na špeciálnom prokurátorovi Danielovi Lipšicovi, ktorý, verím, že sleduje dnes toto odvolávanie, budem sa mu osobitne venovať, nášmu geniálnemu špeciálnemu prokurátorovi, pretože oni sa stali hlavnými vykonávateľmi Matovičovej krvilačnej pomstychtivosti a rozhodli sa naplniť ju presne v duchu jej objednávateľa, a to akýmkoľvek spôsobom, akýmikoľvek prostriedkami a za akúkoľvek cenu. Namiesto dôkazov a usvedčenia obvineného bez akýchkoľvek pochybností zaviedla táto vláda doslova stredoveké spôsoby vyšetrovania. Strčíte obvineného do väzby, kým sa neprizná, psychicky nezrúti a nezačne vypovedať všetko, čo sa od neho žiada na objednávku vyšetrovateľov, ako napríklad naši chlapci, ako ich volá policajný prezident, čurillovci. Chýbajúce dôkazy sa začali nahrádzať výpoveďami kajúcnikov, ktorí udávali jeden druhého, aj vlastnú matku by udali. Robili všetko pre to, aby sa dostali von z väzby, v ktorej hnili niekoľko mesiacov, dodnes nás tuná pročkovci z OĽANO pokúšajú sa presvedčiť, že to všetko je obyčajná ľudská ľútosť a že sa uvedomili nad svojimi skutkami. Tak aby som vám vysvetlil, o akú ľudskú ľútosť a pokánie ide, páni schránkového hnutia OĽANO. Pripomeniem, že minulý týždeň som podal trestné oznámenie na Generálnu prokuratúru. Bolo to trestné oznámenie kvôli podozreniu z prania špinavých peňazí prominentnými kajúcnikmi, ako sú páni Imrecze, Suchoba a ďalší. Išlo o kauzu Daniari, v ktorej štát prišiel o vyše 18 mil. eur. A tých 18 mil. eur ostalo k dispozícii týmto prominentným kajúcnikom za to, že nabonzovali, koho bolo treba, a z týchto peňazí si žijú, oprali si ich, a to je to, čo im sľúbil Igor Matovič, Daniel Lipšic a minister Mikulec, ktorý tu dnes mal sedieť, ak budete svedčiť tak, ako treba, týchto 18 mil. sú vám k dispozícii, môžete si užívať svoj blahoslavený život kajúcnika. A preto sa tu opäť verejne pýtam, opäť sa prihováram k Špeciálnej prokuratúre a k Danielovi Lipšicovi, prečo v tejto kauze nestíha podozrenia z trestného činu legalizácie príjmov z trestnej činnosti? Špeciálny prokurátor je povinný začať konanie, ak sa dozvedel o spáchaní trestného činu. Ale čudujte sa svete, stíha sa iba ukradnutie tých 18 mil., ale to, že ich títo kajúcnici zlegalizovali cez čínske banky, to Daniela Lipšica vôbec nezaujíma. Veľmi, veľmi zaujímavé. A toto je tá organizovaná skupina, ktorej súčasťou je aj ten človek, ktorý mal sedieť tu a dnes je v Rumunsku, pretože sa bojí, akého... a čo by si tu dnes od opozície vypočul. Trestný čin legalizácie z prania špinavých peňazí je pritom jeden z najzávažnejších zločinov. A pýtam sa, či toto nie je forma odmeny pre prominentných kajúcnikov, aby si mohli užívať svoje peniaze v čínskych bankách alebo v hotovosti až do konca svojho prominentného kajúcnického života. A poďme ďalej, vážené dámy, vážení páni! Výpovede kajúcnikov sú len jednou časťou zneužívania orgánov v trestnom čin... v trestnom konaní na politické účely. Vybraní vyšetrovatelia totiž v mnohých kauzách do... po dopĺňaní výpovede kajúcnikov aj výpoveďami spolupracujúcich skutočných mafiánov, počujete dobre, táto vláda spolupracuje so skutočnými mafiánmi a na plnenie Matovičových krvavých snov neváhali jeho nohsledi v polícii a na Špeciálnej prokuratúre spolupracovať so skutočnými mafiánmi. Matovič, Heger, šipošovci, pročkovci, šeligovci, vetrákovci a podobní jednotlivci majú vyhlásenú asi internú súťaž, kto viac v televíznej debate alebo v relácii, či tu v pléne vysloví slovo mafia. Počujete, dámy a páni, vaši elitní vyšetrovatelia, vaši chlapci spolu spolupracovali s naozajstnou výpalníckou mafiou! Radili im, ako sa zbaviť legálnej sledovačky. Dohovárali sa, kedy a ako budú vypovedať, len aby splnili politické želania Igora Matoviča, Daniela Lipšica a ministra Mikulca. Ale ani výpovede mafiánov a kajúcnikov nestačili. Vtedy tzv. elitní vyšetrovatelia, vaši chlapci, prekročili rubikon, a ja to tu musím opäť prečítať, pretože opakovanie je matka múdrosti: „Začali si vymýšľať obvinenie priamo vo svojej kancelárii. Obvinenia z tých najzávažnejších skutkov, ako je korupcia či založenie zločineckej skupiny. A čo je najhoršie, o všetkých týchto bezbrehých skutkoch vedel aj minister Mikulec a aj sám špeciálny prokurátor Daniel Lipšic.“ A je už len trpkou čerešničkou na torte, aké kultivované a inteligentné rozhovory vedeli pri týchto falšovaných obvineniach viesť títo elitní, priam intelektuálni titani hodní poslaneckého klubu OĽANO. A ja vám to pripomeniem, čo tí vaši chlapci teda pri tom, ako sa snažili pomaly zabiť vlastnú kolegyňu, aký mali kultivovaný rozhovor. Citujem čurillovcov, vašich chlapcov, že ju idú kopnúť do pi... hneď ako to pôjde, že ju idú odstaviť od roboty. Krásne! Druhý citát: „Zapálime jej auto kanistrom,“ to je tiež jeden citát vašich chlapcov. „To bude rodeo, akože nám to povedal aj minister,“ tento tu, ušatý, že: „ja viem, že tu bude masaker, ale že musíme ich zastaviť, robte, robte, čo treba,“ odkazuje minister. Bravó! Posledný citát: „Fica treba robiť, Kaliňáka treba robiť, Pellegriniho.“ Kedysi tu bola nahrávka šéfa SIS Ivana Lexu a ministra vnútra pána Hudeka, ako išli kopať vyšetrovateľa do gúľ. A dnes tu tzv. elitní vyšetrovatelia išli o 25 rokov neskôr s vedomím ministra vnútra kopnúť niekam do rozkroku vlastnú kolegyňu. Ja sa vám čudujem, že, že vám z toho nie je zle, čo vaši nominanti išli predviesť. Sa tu hájite akými kresťansko-konzervatívnymi hodnotami a pre mňa je to jedno obyčajné farizejstvo, pretože každý, kto si musel prečítať už len toto, to je len časť mozaiky, za ktorú tu dnes odvolávame opäť ministra vnútra, tak sa musel, prepáčte, ale musel sa povracať z toho. A vy to idete ešte obhajovať. Presne pre rovnaký dôvod ako pred dvadsiatimi rokmi, tu bola obrovská vzbura, išli odvolať šéfa SIS, ministra vnútra presne pre rovnaký dôvod, lebo vyšetrovateľ, vyšetrovanie sa nebezpečne priblížilo k štátnej moci k vládnej koalícii a k ministrovi vnútra. To sa presne udialo, keď pani Santusová s jej tímom zistili, aké zverstvá tu robia vaši nominanti. A na záver to najhoršie, čo o policajných praktikách Matovičovej, Hegerovej a Mikulcovej vlády verejne zaznelo, nebudem hovoriť ja, ale zase aby sme si povedali v duchu, opakovanie je matka múdrosti, hovorí to bývalý šéf operatívcov NAKA pán Kaľavský a v nasledujúcej citácii, som tu už raz čítal, ale musím to urobiť opäť, pretože všetci ste na nich zabudli, celé hnutie OĽANO, celá koalícia, tvárite sa, všetci tí, čo hlasujete za Mikulca, že toto neexistuje. A čo je horšie, ešte aj médiá na to zabudli a kašlú na to. Keby sa niečo stalo podobné za predchádzajúcich vlád, tak tu médiá idú roztrhať úrad vlády aj parlament, aj všetkých. Čiže pár citácií zo skutočného hororu, ktorý v policajných kruhoch na Slovensku vládne. Toto je, počas vašej vlády sa toto tu deje, čo teraz idem prečítať. Pán Kaľavský hovorí: „Nezačali na Slovensku zomierať aktéri káuz, ktoré vyšetruje NAKA? Balvan sa obesil, Polóni zastrelil, Böhm sa zastrelil, Mikulca našli mŕtveho akože na úteku, kvôli nemu sme falšovali úradné záznamy. Mikulcova žena potom obviňovala z jeho smrti NAKA. Nuž a nejaký chlap prerazil bránu a zastrelil ju. Advokát takáčovcov Almáši náhle zomrel cestou na súd. Mne ide o život.“ Jak sa vám to počúva? Dúfam, že aj pani Záborská to počúva, že sa pomodlí dnes ruženec za týchto ľudí, ktorí toto robia. To sú vaši nominanti. Ďalšie: „Vyrábali sme vymyslené úradné záznamy, že niekto má zbrane, že sa vyhráža susedovi, že je nebezpečný. V skutočnosti to bola hlúposť, ale papier veľa znesie. Úradný záznam vložil vyšetrovateľ do spisu a na jeho základe požiadal o nasadenie Lynx komanda. Ráno o piatej sme vďaka tomu s veľkým krikom vtrhli k niekomu do domu, nad strechou hučal vrtuľník, len aby človek bol od začiatku zlomený, aby sme ho váľali po zemi, aby bol na neho nátlak.“ To je tá vláda a jej praktiky, ktorá tu vojde do histórie Slovenskej republiky, ako povedal vtedajší premiér Igor Matovič. Vy ste tá vláda, ktorá vojde do histórie slovenských dejín za toto, čo ste tu predviedli. A posledná citácia, pána Kaľavského, počúvajte, najmä pročkovci: „Volal som Čurillovi“ – to je jeden z tých elitných obvinených vyšetrovateľov, vašich chlapcov – „v súvislosti s neskôr obvineným kolegom Kučerkom a Čurilla mi povedal, neboj sa, čoskoro budeš mať možnosť ísť k nám domov a môžeš mu zastreliť deti.“ (Rečník zatlieskal rukami.) Blahoželám. Vaše metódy, idete strieľať deti. Už ste sa mali dávno pobaliť všetci a odísť. A ten, kto bude po tomto všetkom ešte ochotný hlasovať za zotrvanie pána ministra ministra vo funkcii, aj vy, pán Klus, ktorý tu sedíte, počúvajte dobre, za akého človeka budete hlasovať. Za tohto človeka, ktorý má takéto praktiky. Verím, že to vaše liberálne krídlo a liberálne svedomie sa pohne aspoň trošku vo vás a vyvodíte zodpovednosť voči pánovi Mikulcovi. Ale keď ste už pridaný do klubu OĽANO, tak vám potom gratulujem, žite s vlastným svedomím ďalej. A, vážení, dámy a páni, toto bol taký krátky exkurz do podoby právneho štátu na Slovensku. Toto je vaša spravodlivosť, toto je tá vaša očista. Matovič, Heger, Lipšic, Mikulec, Hamran urobili zo Slovenska jednu právnu stoku, v ktorej tu my budeme musieť žiť ešte rok a pol, kým vás stade nevyženú ľudia palicami vo voľbách. Jediné, čo dokážete, je trepať nonstop nezmysly o mafii. Dnes však ľudia vidia na veľmi vlastné oči, kto je tu ozajstná mafia. Nebudem hovoriť, kto to je, ale oni ho vedia. A je niekedy také ťažké pochopiť či uveriť, že po všetkých týchto sladkých predvolebných sľuboch, ktoré ste ľuďom ponúkali, by mohol ktokoľvek z OĽANA vrátane ministra Mikulca klamať či kradnúť, preto o tom budem hovoriť znova a znova, aby sa ľuďom aj v týchto veciach otvorili oči. Ďakujem pekne.